
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL SEIMO NARIO BRONIAUS BRADAUSKO ELGESIO 
2015-12-09  Nr. 101-I-27
Vilnius

Seimo Etikos ir procedūrų komisija (toliau – Komisija): Leonardas Talmontas, Orinta Leiputė, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Arminas Lydeka, Vytautas Saulis, Valerijus Simulikas, Kazys Starkevičius, gavusi Artūro Žvejo prašymą įvertinti Seimo nario Broniaus Bradausko elgesį ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, atliko tyrimą.

Etikos ir procedūrų komisija nustatė:

Artūras Žvejys į Seimo narį Bronių Bradauską raštu kreipėsi 2014 m. rugpjūčio 25 d. prašydamas pateikti informaciją apie Seimo narius, pasirašiusius po Valstybės garantuojamos teisinės pagalbos įstatymo pakeitimo įstatymu Nr. XII-270, priimtu 2013 m. gegužės 9 d., bei institucijų ir įstaigų darbuotojus, dalyvavusius svarstant šį įstatymą. A. Žvejys savo 2015 m. rugpjūčio 7 d. skunde Komisijai nurodė, kad Seimo narys B. Bradauskas atsakymo į jo 2014 m. rugpjūčio 25 d. prašymą nepateikė iki šiol. 

Atkreiptinas dėmesys, kad A. Žvejys savo prašymą Seimo nariui B. Bradauskui siuntė pastarojo LSDP Kaišiadorių rajono skyriaus adresu (registruotos siuntos kvite nurodytas gavėjas Bronius Bradauskas, adresas Bažnyčios g. 4-301, Kaišiadorys). Siunta buvo pristatyta gavėjui. 
Seimo narys B. Bradauskas Komisijai 2015 m. lapkričio 11 d. pateiktame paaiškinime nurodė, kad jis buvo susitikęs su A. Žveju piliečių priėmimo metu ir aptarė jo keltas problemas, todėl yra įsitikinęs, kad A. Žvejui buvo pateiktas atsakymas žodžiu. Seimo narys paaiškino, kad visi duomenys, dėl kurių A. Žvejys kreipiasi į jį, yra internete, o jų nesant, jis neturi teisės jų pateikti be kitų Seimo narių sutikimo.
Komisija, norėdama objektyvaus tyrimo, kreipėsi į A. Žvejį prašydama patvirtinti arba paneigti pateiktą informaciją.

A. Žvejys savo 2015 m. lapkričio 16 d. rašte informavo, kad 2014 m. rugpjūčio 25 d. jis buvo susitikęs su Seimo nariu B. Bradausku. Susitikimo metu A. Žvejys prašė paaiškinimų dėl Valstybės garantuojamos teisinės pagalbos įstatymo pakeitimo įstatymo Nr. XII-270, tačiau gavo atsakymą, kad įstatymus priima Seimas ir vienasmeniškai jis nieko negali pakeisti. Pilietis nurodė, kad toks įstatymas pažeidžia jo teises, tačiau Seimo narys pasiūlė kreiptis į Socialinės apsaugos ir darbo ministrę, kuri, A. Žvejo teigimu, taip pat nepadėjo išspręsti susiklosčiusios situacijos. 
Iš pateiktų duomenų darytina išvada, kad Seimo nario B. Bradausko atsakymas netenkino A. Žvejo. Tačiau A. Žvejys patvirtino, kad apie raštu keltas problemas kalbėjo su Seimo nariu ir jis pateikė atsakymą. 

Teisės aktai nenustato konkrečios tvarkos Seimo nariams, kokiu būdu jie privalo nagrinėti gautus pareiškimus bei kokius veiksmus gali atlikti. Pateiktas atsakymas A. Žvejui netiko, tačiau tai neįrodo, jog Seimo narys B. Bradauskas pažeidė galiojančius teisės aktus. 

Asmenų skundai nagrinėjami pagal Viešojo administravimo įstatymo bei Lietuvos Respublikos Vyriausybės 2007 m. rugpjūčio 22 d. nutarimo „Dėl asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklių patvirtinimo“ Nr. 875 nuostatas.
Pagal Viešojo administravimo įstatymą asmenų prašymus bei skundus privaloma išnagrinėti per 20 darbo dienų, kai kuriais atvejais šis terminas gali būti pratęstas, apie tai turi būti informuotas pareiškėjas. Jeigu subjektas, kuriam adresuotas prašymas ar skundas, neturi įgaliojimų priimti sprendimą dėl išdėstyto klausimo, jis per 5 darbo dienas privalo prašymą ar skundą persiųsti kitam viešojo administravimo subjektui.
Pagal Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklių 10 punktą asmenų prašymai nagrinėjami pagal institucijos kompetenciją. Jeigu institucija, kuriai pateiktas prašymas, neįgaliota spręsti jame išdėstytų klausimų, ji ne vėliau kaip per 5 darbo dienas nuo prašymo gavimo institucijoje išsiunčia prašymą kompetentingai institucijai (pasilikdama prašymo kopiją) ir raštu praneša apie tai asmeniui, paaiškindama persiuntimo priežastis.

Etikos ir procedūrų komisija nusprendė:
Seimo narys Bronius Bradauskas, nagrinėdamas Artūro Žvejo prašymą, nepažeidė Viešojo administravimo įstatymo bei Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklių nuostatų.
Pritarta bendru sutarimu.

